Interior d'una planta potabilitzadora (arxiu).
Representants de l'Agència Catalana de l'Aigua (ACA) han participat aquest dimarts en el consell d'alcaldes del Ripollès, amb l'objectiu d'explicar futures inversions que beneficiaran la comarca i fer balanç dels treballs duts a terme en els últims mesos.
En les darreres setmanes, l'ACA ha informat de l'adjudicació provisional de la línia d'ajuts destinada a millorar el subministrament d'aigua als municipis catalans amb problemes d'abastament, amb una dotació de 20 MEUR.
En la comarca del Ripollès s'han adjudicat de manera provisional quatre ajuts, amb una inversió total superior als 788.000 euros i que beneficiaran els municipis de Camprodon (3) i Sant Joan de les Abadesses.
Ajuts de 65 MEUR en quatre anys
Amb aquesta nova línia d'ajuts, l'ACA està destinant entre 2016 i 2020 un total de 65 MEUR en subvencions per a millorar l'abastament d'aigua als ens locals.
Dins d'aquestes línies, concretament les compreses entre 2016 i 2018, ja s'havien atorgat altres quatre ajuts a la comarca del Ripollès, amb una dotació total superior als 226.000 euros, i també permetran millorar el subministrament d'aigua en diversos nuclis de Ripoll, Molló, Llanars i Camprodon.
També s'ha informat sobre les dues línies d'ajuts que s'han convocat recentment, amb l'objectiu de minimitzar el risc d'inundacions en zones urbanes, amb una dotació total prevista de 6 MEUR (4 per a les conques internes i 2 per a l'Ebre i el Xúquer).
Cal tenir en compte que en els darrers anys, concretament des de finals de 2018 fins l'actualitat, s'han registrat diversos episodis de pluges intenses a la comarca del Ripollès, que han requerit el desenvolupament d'actuacions per a retirar acumulacions de vegetació i arbres caiguts, així com per a millorar actuacions per minimitzar el risc d'inundacions.
Augment dels fenòmens meteorològics extrems
En els darrers dos anys s'han viscut a Catalunya diversos fenòmens meteorològics extrems, amb importants episodis de pluges que han generat danys en diversos trams fluvials del territori.
A finals de 2018 es van produir dues intenses llevantades (durant els mesos d'octubre i novembre) que van tenir més incidència en el quadrant nord-est de Catalunya.
A la conca del Ter, concretament a les comarques del Ripollès i Osona, es van dur a terme un total de 176 actuacions, amb una inversió superior als 4 MEUR, totes elles ja finalitzades.
Un altre dels episodis amb més incidència a les comarques gironines ha estat el temporal Gloria.
L'ACA està duent a terme més de 600 actuacions a tot Catalunya, amb una inversió prevista superior als 25,5 MEUR en actuacions de restauració.
Moltes d'aquestes s'estan duent a terme a la capçalera del riu Ter, a la comarca del Ripollès, consistents la majoria d'elles en la retirada d'acumulacions de vegetació i la retirada d'arbres morts i caiguts.
Més d'1,3 MEUR per garantir el sanejament
Enguany, l'ACA està destinant més d'1,3 MEUR per garantir el funcionament de les depuradores actives a la comarca del Ripollès.
Això suposa prop d'un 8% més que l'any passat, quan es van destinar 1,2 MEUR per l'explotació dels sistemes de sanejament de la comarca.
Paral·lelament, l'ACA està redactant un nou projecte per garantir el sanejament de les aigües residuals del nucli de Campelles, que preveu una inversió de 784.500 euros.